Centurion-botsing: ‘Kaping’ lei dalk tot 3 se doodRapulana Seiphemo se motor. Foto: ER24 Die polisie ondersoek gerugte dat ŉ bekende sepie-akteur glo gekaap is voordat sy motor op Valentynsdag op die N14-snelweg in ŉ botsing betrokke was, wat die lewens van ŉ onbekende man sowel as Jerry Coertze (28) en Donovan van Zyl (24) geëis het. Donovan en sy ouer broer, Jody (25), het hul swaer, Jerry, verlede Sondag in Pretoria gaan oplaai en was op pad terug na hul huis in Krugersdorp toe die ongeluk omstreeks 22:00 naby die R55-afrit plaasgevind het. Jerry Coertze. Foto: Verskaf Rapulana Seiphemo, beter bekend as Tau Mogale in die gewilde Generations-sepie, se motor, ŉ Audi A4, het na bewering Donovan se motor, ŉ Toyota Corolla, met ŉ hoë spoed van agter getref. ŉ Passasier in Seiphemo se motor en Donovan is op die toneel dood verklaar. Coertze en Seiphemo is albei in ŉ kritieke toestand na die Millpark-hospitaal geneem. Jody is met geringe beserings na die Kalafong-hospitaal geneem en die ander man na ŉ hospitaal in die omgewing. Coertze het op 16 Februarie aan sy beserings beswyk. Intussen berig die Sunday Independent die oorlewende passasier van Seiphemo se motor is glo onder swaar polisiebewaking in die hospitaal nadat hy glo probeer ontsnap het. Die koerant berig Seiphemo ken glo nie die twee mans, van Mamelodi in die ooste van Pretoria, wat in sy motor was nie. Dit Toyota se wrak. Foto: Verskaf Kapt. Tekiso Mofokeng het aan die koerant bevestig die man is onder polisiebewaking, maar wou nie verder uitbrei nie en gesê die saak word nog ondersoek. Hy het bevestig die polisie ondersoek drie sake van strafbare manslag. Nelia Germishuys, Coertze se niggie, het aan Maroela Media gesê Coertze en Van Zyl word Dinsdag saam om 11:00 vanuit die EG Kerk in Krugersdorp begrawe. Coertze laat sy ma, Elsa de la Guerre, pa, Andre Coertze, suster, Reinette Coertze en stiefma, Renel Coertze, agter. Donovan laat sy verloofde, Althea van Eeden en driejarige seun, Riaan, agter. Rapulana Seiphemo. Mduduzi Sikhakhane, Seiphemo se swaer, het gesê Seiphemo herstel goed en is Sondag uit die hospitaal ontslaan.